CELEX: 32015D2055
Language: et
Date: 2015-11-10 00:00:00
Title: Komisjoni rakendusotsus (EL) 2015/2055, 10. november 2015, milles sätestatakse tingimused veiste nodulaarse dermatiidi vastase erakorralise vaktsineerimise kava kehtestamiseks Kreekas ja millega muudetakse rakendusotsust (EL) 2015/1500 (teatavaks tehtud numbri C(2015) 7671 all) (EMPs kohaldatav tekst)

17.11.2015   
            
            
               ET
            
            
               Euroopa Liidu Teataja
            
            
               L 300/31
            
         KOMISJONI RAKENDUSOTSUS (EL) 2015/2055,
   10. november 2015,
   milles sätestatakse tingimused veiste nodulaarse dermatiidi vastase erakorralise vaktsineerimise kava kehtestamiseks Kreekas ja millega muudetakse rakendusotsust (EL) 2015/1500
   
      
         (teatavaks tehtud numbri C(2015) 7671 all)
      
   
   (Ainult kreekakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
   võttes arvesse nõukogu 17. detsembri 1992. aasta direktiivi 92/119/EMÜ, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega, (3) eriti selle artikli 19 lõike 1 punkti a, lõike 3 punkti a ja lõiget 6,
   võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (4) eriti selle artikli 4 lõiget 3,
   ning arvestades järgmist:
   
               (1)
            
            
               Direktiivis 92/119/EMÜ sätestatakse üldmeetmed teatavate loomahaiguste tõrjeks. Nende hulka kuuluvad meetmed, mida tuleb võtta loomakasvatusettevõttes nodulaarse dermatiidi kahtluse korral ja juhul, kui haiguse esinemine on leidnud kinnitust; meetmed, mida tuleb võtta piirangutsoonides, ning muud täiendavad meetmed haiguse tulemuslikuks tõrjeks. Kõnealuste meetmetega nähakse muude tõrjemeetmete täiendusena ette ka erakorraline vaktsineerimine nodulaarse dermatiidi puhangu korral.
            
         
               (2)
            
            
               Kreeka ametiasutused teatasid 20. augustil 2015 komisjonile kahest nodulaarse dermatiidi puhangust Kreeka Évrose piirkondliku üksuse Ferese piirkonnas asuvates veisefarmides, kus on kokku ligikaudu 200 veist. Need puhangud on esimesed nodulaarse dermatiidi esinemise juhud liidus.
            
         
               (3)
            
            
               Selleks et vältida nodulaarse dermatiidi levikut Kreeka muudesse osadesse, teistesse liikmesriikidesse ja kolmandatesse riikidesse, on komisjon võtnud vastu rakendusotsuse (EL) 2015/1423, (5) millega keelatakse veiste liikumine ja väljaviimine (kehtib ka nende sperma kohta) ning ka Évrose piirkondlikust üksusest pärit teatavate loomsete toodete turuleviimine.
            
         
               (4)
            
            
               Võttes arvesse täiendavat teavet epidemioloogilise olukorra kohta Kreekas, asendati kõnealused ajutised kaitsemeetmed keerukamate kaitsemeetmetega, mis on sätestatud komisjoni rakendusotsuses (EL) 2015/1500 (6).
            
         
               (5)
            
            
               Kreeka teatas 10. septembril 2015 komisjonile ja liikmesriikidele veel ligikaudu 24 kinnitatud ja 17 arvatavast nodulaarse dermatiidi puhangust Évrose piirkondliku üksuse loomakasvatusettevõtetes, mis asuvad kehtestatud ohustatud tsoonis ja järelevalvetsoonis.
            
         
               (6)
            
            
               Lisaks sellele teatasid Kreeka ametiasutused komisjonile 27. septembril 2015 nodulaarse dermatiidi puhangust Xanthi piirkondliku üksuse kaguosas ja seejärel 2. oktoobril 2015 uuest nodulaarse dermatiidi puhangust Kavala piirkondlikus üksuses, mis asub Xanthi piirkondlikust üksusest läänes.
            
         
               (7)
            
            
               7. oktoobril 2015 teatasid Kreeka ametiasutused komisjonile nodulaarse dermatiidi puhangust ka ühes Limnose piirkondliku üksuse veisefarmis.
            
         
               (8)
            
            
               Nodulaarse dermatiidi puhangu korral on direktiivi 92/119/EMÜ artikliga 19 nähtud ette võimalus kohaldada selle haiguse vastu vaktsineerimist.
            
         
               (9)
            
            
               Kreeka esitas 26. augustil 2015 komisjonile Kreeka Évrose piirkondliku üksuse ettevõtetes peetavate veiste nodulaarse dermatiidi vastase erakorralise vaktsineerimise kava. Kava sisaldas järgmisi üksikasju: vaktsineerimistsooni geograafiline ja halduslik piiritlus, ettevõtete ja vaktsineeritavate loomade arv, vaktsineerimise lõpuleviimise aeg ning meetmete rakendamise otsuse ajendiks olevad asjaolud.
            
         
               (10)
            
            
               Vastavalt Euroopa Toiduohutusameti (EFSA) nodulaarset dermatiiti käsitlevale teaduslikule arvamusele (7) on kaubanduses kättesaadavad ainult nodulaarse dermatiidi vastased nõrgestatud elusvaktsiinid. Arvamuses kirjeldatakse nodulaarse dermatiidi nõrgestatud Neethling-viirusel põhinevat vaktsiini kui väga tõhusat vahendit haigestumise vältimiseks. Kuna homoloogsed nodulaarse dermatiidi vaktsiinid on tõhusamad kui lammaste rõugete nõrgestatud viirustel põhinevad vaktsiinid, on nende kasutamine soovitatav, kuid sõltub üksnes väljaspool liitu tegutsevate vaktsiinitootjate poolsest pakkumisest.
            
         
               (11)
            
            
               Puudub nodulaarse dermatiidi vastane vaktsiin, millel oleks liidus müügiluba. Erakorralist vaktsineerimist vastavalt direktiivi 92/119/EMÜ artiklile 19 saab seega teostada ainult kooskõlas Euroopa Parlamendi ja nõukogu direktiivi 2001/82/EÜ artikliga 8, (8) võimaldades liikmesriikidel lubada müügiloata vaktsiinide ajutist kasutamist raske episootilise haiguse korral, nagu seda on nodulaarne dermatiit.
            
         
               (12)
            
            
               Kreeka teatas komisjonile 5. septembril 2015 vastavalt direktiivi 92/119/EMÜ artikli 19 lõikele 6, et on saanud piisaval arvul nodulaarse dermatiidi homoloogse vaktsiini doose ja alustanud erakorralise vaktsineerimisega Évrose piirkondliku üksuse ohustatud tsoonis ja järelevalvetsoonis kooskõlas põhjenduses 9 kirjeldatud vaktsineerimiskavaga. Lisaks sellele teatasid Kreeka ametiasutused komisjonile 27. septembril ja 2. oktoobril 2015 oma otsusest alustada Rodopi, Xanthi ja Kavala piirkondlikes üksustes asuvates ettevõtetes peetavate veiste vaktsineerimist kooskõlas 26. augustil 2015 esitatud vaktsineerimiskavaga.
            
         
               (13)
            
            
               Käesoleva otsuse eesmärk on määrata kindlaks tingimused, mille alusel peaks Kreeka erakorralist vaktsineerimist kohaldama. Nodulaarse dermatiidi kiire levik Kreekas kujutab endast ohtu Kreeka territooriumi ülejäänud osadele ja naaberriikidele. Seepärast on käesoleva otsuse eesmärk tugevdada ka Kreekas kohaldatud tauditõrjemeetmeid, piirates vaktsineerimata üle kolme kuu vanuste veiste liikumist teistesse piirangualal asuvatesse ettevõtetesse. Nimetatud vanusepiirang võimaldab viia vasikaid sünnijärgsel perioodil, mil neid ei saa tõhusalt immuniseerida, vajaduse korral teistesse ettevõtetesse edasiseks kasvatamiseks. Samal ajal tuleb lubada vaktsineerimata loomade liikumist otse piirangualal asuvasse tapamajja.
            
         
               (14)
            
            
               Ala, kus nodulaarse dermatiidi vastu vaktsineerimine toimub, võib hõlmata kogu rakendusotsuses (EL) 2015/1500 määratletud piirangutsooni, mis on sätestatud kõnealuse otsuse lisas.
            
         
               (15)
            
            
               Vaktsineerimise esimene voor tuleks lõpule viia võimalikult kiiresti, kuid Évrose piirkondlikus üksuses hiljemalt 31. oktoobriks 2015 ning Rodopi, Xanthi ja Kavala piirkondlikes üksustes hiljemalt 30. novembriks 2015. Haiguspuhangute korral teistes piirkondlikes üksustes peaks vaktsineerimine asjaomases piirkondlikus üksuses olema lõpule viidud hiljemalt kaks kuud pärast esimese nodulaarse dermatiidi puhangu kinnitamist piirkondlikus üksuses, sõltuvalt vaktsiinide kättesaadavusest. Kuna tõrjemeetmete edukus Kreekas sõltub ka tõrjemeetmete edukusest naabruses asuvas kolmandas riigis, kes on teatanud nodulaarse dermatiidi puhangutest väga lähedal Kreekas teatatud puhangutele, võib olla vajalik vaktsineeritud veistele sündivate järglaste vaktsineerimine ja veiste uuesti vaktsineerimine mõjutatud piirkonnas. Seetõttu tuleb käesolevat otsust nodulaarse dermatiidi vastase vaktsineerimise kohta Kreekas kohaldada kuni 2016. aasta lõpuni.
            
         
               (16)
            
            
               Risk haiguse levikuks vaktsineeritud loomade ja nende saaduste kaudu erineb riskist, mis tuleneb vaktsineerimata loomadest ja loomadest, kes võivad haigust kanda. Seega on vajalik kehtestada vaktsineeritud veiste liikumise ja sellistelt loomadelt saadud toodete turuleviimise tingimused.
            
         
               (17)
            
            
               Teadmised nodulaarsest dermatiidist on puudulikud. Vaktsineeritud veised on kaitstud kliiniliste sümptomite eest, kuid mitte tingimata nakkuse eest ning mitte kõigil vaktsineeritud loomadel ei teki kaitsvat immuunsust. Seetõttu lubatakse sellised loomad vähemalt 28 päeva pärast vaktsineerimist saata otse Kreeka territooriumil asuvasse tapamajja koheseks tapmiseks.
            
         
               (18)
            
            
               Seega võivad värske liha ja sellest tehtud lihavalmistised ning lihatooted, mis on läbinud muu kui eritöötluse, kujutada endast märkimisväärset nodulaarse dermatiidi levimise riski. Seetõttu on õigustatud värske liha ning sellest tehtud lihavalmististe ja lihatoodete turuleviimise piiramine Kreeka territooriumil, tingimusel et selline värske liha, lihavalmistised ja lihatooted märgistatakse spetsiaalse märgiga, mis ei ole ovaalne ning mida ei ole võimalik segi ajada värske liha tervisemärgiga, mis on sätestatud Euroopa Parlamendi ja nõukogu määruse (EÜ) nr 854/2004 (9) I lisa I jao III peatükis, ning veiselihast koosnevate või veiseliha sisaldavate lihavalmististe ja lihatoodete identifitseerimismärgiga, mis on sätestatud Euroopa Parlamendi ja nõukogu määruse (EÜ) nr 853/2004 (10) II lisa I jaos.
            
         
               (19)
            
            
               Siiski on lihatoodete eritöötlus hermeetiliselt suletud mahutites Fo väärtuseni kolm või üle selle ning nõukogu direktiivi 2003/85/EÜ (11) IX lisa A osa punktides 1.1–1.5 kirjeldatud piima ja piimatoodete töötlus piisav nodulaarse dermatiidi viiruse inaktiveerimiseks kõnealustes inimtoiduks mõeldud toodetes ning seega tuleks lubada nimetatud piima ja piimatooteid kogu Kreeka territooriumil ja teistes liikmesriikides turule viia ning kolmandatesse riikidesse saata.
            
         
               (20)
            
            
               Seepärast tuleks rakendusotsust (EL) 2015/1500 vastavalt muuta.
            
         
               (21)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Lisaks meetmetele, mida Kreeka on võtnud vastavalt direktiivi 92/119/EMÜ artiklitele 4, 5 ja 10, võib Kreeka viia läbi I lisas sätestatud aladel asuvates ettevõtetes peetavate veiste erakorralise vaktsineerimise nodulaarse dermatiidi vastu tingimustel, mis on sätestatud II lisas.
   2.   Kava, mille Kreeka esitas komisjonile 26. augustil 2015 seoses I lisas sätestatud aladel asuvates ettevõtetes peetavate veiste erakorralise vaktsineerimisega nodulaarse dermatiidi vastu, kiidetakse heaks.
   3.   Nodulaarse dermatiidi vastu vaktsineeritud veiste igasugune liikumine teise liikmesriiki on keelatud.
   4.   Alla kuue kuu vanuste nodulaarse dermatiidi vastu vaktsineerimata, kuid vaktsineeritud emasloomadest sündinud veiste igasugune liikumine teise liikmesriiki on keelatud.
   Artikkel 2
   Kreeka võtab kõik vajalikud meetmed käesoleva otsuse täitmiseks ning teatab sellest komisjonile ja liikmesriikidele vastavalt direktiivi 92/119/EMÜ artikli 19 lõikele 5.
   Artikkel 3
   Rakendusotsust (EL) 2015/1500 muudetakse järgmiselt.
   
               1)
            
            
               Artikli 1 lõige 3 jäetakse välja.
            
         
               2)
            
            
               Artikli 4 lõige 1 asendatakse järgmisega:
               „1.   Erandina artikli 3 lõike 1 punktis a sätestatud keelust võib pädev asutus lubada veiste ja tehistingimustes peetavate mäletsejaliste metsloomade lähetamise piirangutsoonis asuvast ettevõttest Kreeka teistes piirkondades asuvasse tapamajja, tingimusel et:
               
                           a)
                        
                        
                           loomad on sünnist saadik või viimase 28 päeva jooksul viibinud ettevõttes, kus ei ole selle ajavahemiku jooksul ametlikult teatatud nodulaarse dermatiidi esinemise juhtumist;
                        
                     
                           b)
                        
                        
                           loomad on pealelaadimisel kliiniliselt kontrollitud ja neil ei esine nodulaarse dermatiidi kliinilisi sümptomeid;
                        
                     
                           c)
                        
                        
                           loomad veetakse kohesele tapmisele otse, ilma peatuseta või maha laadimata;
                        
                     
                           d)
                        
                        
                           tapamaja selleks otstarbeks on määratud pädeva asutuse poolt;
                        
                     
                           e)
                        
                        
                           lähetav pädev asutus peab teavitama tapamaja pädevat asutust loomade lähetamise kavatsusest ning viimane teavitab lähetanud pädevat asutust loomade saabumisest;
                        
                     
                           f)
                        
                        
                           tapamajja saabumisel hoitakse ja tapetakse need loomad teistest loomadest eraldi vähem kui 36 tunni jooksul;
                        
                     
                           g)
                        
                        
                           loomad, keda kavatsetakse vedada,
                           
                                       i)
                                    
                                    
                                       ei ole vaktsineeritud nodulaarse dermatiidi vastu ja neid on hoitud ettevõttes,
                                       
                                                   —
                                                
                                                
                                                   kus ei ole läbi viidud vaktsineerimist ja mis asub väljaspool ohustatud tsooni ja järelevalvetsooni või
                                                
                                             
                                                   —
                                                
                                                
                                                   kus on läbi viidud vaktsineerimine ja mis asub väljaspool ohustatud tsooni ja järelevalvetsooni ning möödunud on vähemalt seitsmepäevane ooteaeg pärast vaktsineerimist karjas või
                                                
                                             
                                                   —
                                                
                                                
                                                   mis asub uute taudijuhtumite tõttu kauemaks kui 30 päevaks kehtestatud järelevalvetsoonis; või
                                                
                                             
                                 
                                       ii)
                                    
                                    
                                       on vaktsineeritud nodulaarse dermatiidi vastu vähemalt 28 päeva enne vedu ja pärinevad ettevõttest, kus kõik vastuvõtlikud loomad on vaktsineeritud vähemalt 28 päeva enne kavandatud liikumist.”
                                    
                                 
                     
         
               3)
            
            
               Artikkel 5 asendatakse järgmisega.
               „Artikkel 5
               Erand elusveistelt ja mäletsejalistelt metsloomadelt saadud värske liha ja lihavalmististe turule viimise keelust
               1.   Erandina artikli 3 lõike 2 punktides a ja c sätestatud keelust võib pädev asutus lubada väljaspool piirangutsooni turule viia värsket liha (v.a muu rups kui maks) ning sellest valmistatud lihavalmistisi, samuti toornahku, mis on saadud veistelt ja mäletsejalistelt metsloomadelt:
               
                           a)
                        
                        
                           keda peeti piirangutsoonis asuvas ettevõttes, mille suhtes ei olnud kehtestatud direktiivi 92/119/EMÜ kohaseid piiranguid; või
                        
                     
                           b)
                        
                        
                           kes tapeti või kütiti enne 21. augustit 2015 või
                        
                     
                           c)
                        
                        
                           kellele on osutatud artikli 4 lõikes 1.
                        
                     Pädev asutus tagab, et esimeses lõigus osutatud värsket liha (v.a muu rups kui maks) ja sellest tehtud lihavalmistisi ning loomade toornahku ei saadeta teistesse liikmesriikidesse või kolmandatesse riikidesse.
               2.   Pädev asutus lubab saata teistesse liikmesriikidesse väljaspool piirangutsooni hoitud ja tapetud veistelt saadud värsket liha ja sellisest lihast tehtud lihavalmistisi tingimusel, et selline liha ja lihavalmistised on toodetud, ladustatud ja käideldud ilma kokkupuuteta liha ja lihatoodetega, mida ei ole lubatud saata teistesse liikmesriikidesse, ning et saadetisega on kaasas komisjoni määruse (EÜ) nr 599/2004 (12) lisas sätestatud ametlik terviseohutuse sertifikaat, mille II osas on esitatud järgmine kinnitus:
               
                  „Värske liha või lihavalmistised, mis vastavad komisjoni 7. septembri 2015. aasta rakendusotsuse (EL) 2015/1500 (milles käsitletakse teatavaid kaitsemeetmeid nodulaarse dermatiidi vastu Kreekas) nõuetele.”
               
               
                  (12)  Komisjoni määrus (EÜ) nr 599/2004, 30. märts 2004, loomade ja loomsete saaduste ühendusesisese kaubandusega seotud ühtlustatud näidissertifikaadi ja kontrollakti vastuvõtmise kohta (ELT L 94, 31.3.2004, lk 44).”"
						
            
         
               4)
            
            
               Artikkel 6 asendatakse järgmisega.
               „Artikkel 6
               Erand elusveistelt ja mäletsejalistelt metsloomadelt saadud lihast koosnevate või sellist liha sisaldavate lihatoodete turule viimise keelust
               1.   Erandina artikli 3 lõike 2 punktis a sätestatud keelust võib pädev asutus lubada turule viia lihatooteid, mis on toodetud piirangutsoonis selliste veiste ja mäletsejaliste metsloomade värskest lihast:
               
                           a)
                        
                        
                           keda peeti piirangutsoonis asuvas ettevõttes, mille suhtes ei olnud kehtestatud direktiivi 92/119/EMÜ kohaseid piiranguid; või
                        
                     
                           b)
                        
                        
                           kes tapeti või kütiti enne 21. augustit 2015 või
                        
                     
                           c)
                        
                        
                           kellele on osutatud artikli 4 lõikes 1 või
                        
                     
                           d)
                        
                        
                           keda peeti ja kes tapeti väljaspool piirangutsooni.
                        
                     2.   Pädev asutus lubab üksnes Kreeka territooriumil turule viia lõikes 1 osutatud lihatooteid, mis vastavad kõnealuse lõike punktides a, b ja c sätestatud nõuetele, tingimusel et kõnealused lihatooted on läbinud muu kui eritöötluse, mis tagab, et lihatoote lõikepinnal ei ole enam näha värske liha tunnuseid.
               Pädev asutus tagab, et esimeses lõigus osutatud saadetisi ei lähetata teistesse liikmesriikidesse või kolmandatesse riikidesse.
               3.   Pädev asutus lubab lähetada teistesse liikmesriikidesse lõike 1 punktides a, b ja c osutatud loomadelt saadud värskest lihast valmistatud lihatoodete saadetisi üksnes tingimusel, et kõnealused lihatooted on läbinud eritöötluse hermeetiliselt suletud mahutis kuni Fo väärtuseni kolm või üle selle ning nendega on kaasas määruse (EÜ) nr 599/2004 lisas sätestatud ametlik terviseohutuse sertifikaat, mille II osas on esitatud järgmine kinnitus:
               
                  „Lihatooted, mis vastavad komisjoni 7. septembri 2015. aasta rakendusotsuse (EL) 2015/1500 (milles käsitletakse teatavaid kaitsemeetmeid nodulaarse dermatiidi vastu Kreekas) nõuetele.”
               
               4.   Pädev asutus lubab lähetada teistesse liikmesriikidesse lõike 1 punktis d osutatud loomadelt saadud värskest lihast valmistatud lihatoodete saadetisi üksnes tingimusel, et lihatooted on läbinud muu kui eritöötluse, mis tagab, et lihatoodete lõikepinnal ei ole enam näha värske liha tunnuseid, ning nendega on kaasas määruse (EÜ) nr 599/2004 lisas sätestatud ametlik terviseohutuse sertifikaat, mille II osas on esitatud järgmine kinnitus:
               
                  „Lihatooted, mis vastavad komisjoni 7. septembri 2015. aasta rakendusotsuse (EL) 2015/1500 (milles käsitletakse teatavaid kaitsemeetmeid nodulaarse dermatiidi vastu Kreekas) nõuetele.””
               
            
         
               5)
            
            
               Artikkel 7 asendatakse järgmisega.
               „Artikkel 7
               Erand piima ja piimatoodete lähetamise ja turuleviimise keelust
               1.   Erandina artikli 3 lõike 2 punktis b sätestatud keelust võib pädev asutus lubada turule viia piirangutsoonis asuvas ettevõttes peetavatelt veistelt saadud inimtoiduks ettenähtud piima ja sellest valmistatud piimatooteid tingimusel, et kõnealune piim ja piimatooted on läbinud nõukogu direktiivi 2003/85/EÜ (13) IX lisa A osa punktides 1.1–1.5 kirjeldatud töötluse.
               2.   Pädev asutus lubab lähetada teistesse liikmesriikidesse piirangutsoonis asuvas ettevõttes peetavatelt veistelt saadud piima ja piimatoodete saadetisi üksnes tingimusel, et piim ja piimatooted on ette nähtud inimtoiduks, on läbinud lõikes 1 osutatud töötluse ja saadetistega on kaasas määruse (EÜ) nr 599/2004 lisas sätestatud ametlik terviseohutuse sertifikaat, mille II osas on esitatud järgmine kinnitus:
               
                  „Piim või piimatooted, mis vastavad komisjoni 7. septembri 2015. aasta rakendusotsuse (EL) 2015/1500 (milles käsitletakse teatavaid kaitsemeetmeid nodulaarse dermatiidi vastu Kreekas) nõuetele.”
               
               
                  (13)  Nõukogu direktiiv 2003/85/EÜ, 29. september 2003, ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ (ELT L 306, 22.11.2003, lk 1).”"
						
            
         
               6)
            
            
               Artikli 8 pealkiri asendatakse järgmisega:
               „Artikkel 8
               Artikli 5 lõikes 1 osutatud värske liha ja lihavalmististe ning artikli 6 lõikes 2 osutatud lihatoodete spetsiaalne märk”
            
         
               7)
            
            
               Kuupäev artiklis 12 asendatakse kuupäevaga „31. detsember 2016”.
            
         
               8)
            
            
               Lisa asendatakse III lisa tekstiga.
            
         Artikkel 4
   Käesolev otsus on adresseeritud Kreeka Vabariigile.
   
      Brüssel, 10. november 2015
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  EÜT L 62, 15.3.1993, lk 69.
   
      (4)  EÜT L 18, 23.1.2003, lk 11.
   
      (5)  Komisjoni rakendusotsus (EL) 2015/1423, 21. august 2015, milles käsitletakse teatavaid ajutisi kaitsemeetmeid seoses Kreekas esineva nodulaarse dermatiidiga (ELT L 222, 25.8.2015, lk 7).
   
      (6)  Komisjoni rakendusotsus (EL) 2015/1500, 7. september 2015, milles käsitletakse teatavaid kaitsemeetmeid nodulaarse dermatiidi vastu Kreekas ja tunnistatakse kehtetuks rakendusmäärus (EL) 2015/1423 (ELT L 234, 8.9.2015, lk 19).
   
      (7)  EFSA Journal 2015; 13(1): 3986 [73 lk].
   
      (8)  Euroopa Parlamendi ja nõukogu direktiiv 2001/82/EÜ, 6. november 2001, veterinaarravimeid käsitlevate ühenduse eeskirjade kohta (EÜT L 311, 28.11.2001, lk 1).
   
      (9)  Euroopa Parlamendi ja nõukogu määrus (EÜ) nr 854/2004, 29. aprill 2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks (ELT L 139, 30.4.2004, lk 206).
   
      (10)  Euroopa Parlamendi ja nõukogu määrus (EÜ) nr 853/2004, 29. aprill 2004, millega sätestatakse loomset päritolu toidu hügieeni erieeskirjad (ELT L 139, 30.4.2004, lk 55).
   
      (11)  Nõukogu direktiiv 2003/85/EÜ, 29. september 2003, ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ (ELT L 306, 22.11.2003, lk 1).
   
      I LISA
      
         Kreeka
      
      Järgmised piirkondlikud üksused Kreekas:
      
                  —
               
               
                  Évrose piirkondlik üksus;
               
            
                  —
               
               
                  Kavala piirkondlik üksus;
               
            
                  —
               
               
                  Limnose piirkondlik üksus;
               
            
                  —
               
               
                  Rodopi piirkondlik üksus;
               
            
                  —
               
               
                  Xanthi piirkondlik üksus.
               
            
   
      II LISA
      
         Nodulaarse dermatiidi tõrje ja likvideerimise korral kasutatava erakorralise vaktsineerimise tingimused direktiivi 92/119/EMÜ artikli 19 kohaldamisel
      
      
                  1.
               
               
                  Geograafiline piirkond, kus erakorraline vaktsineerimine läbi viiakse
               
               
                  Vaktsineerimistsoon on I lisas määratletud piirkonnas.
                  Vaktsineerimistsoonis kohaldatakse käesolevas otsuses ja rakendusotsuses (EL) 2015/1500 sätestatud piiranguid, ilma et see piiraks direktiivi 92/119/EMÜ artikli 10 kohaldamist.
               
            
                  2.
               
               
                  Vaktsineeritavate loomade liik ja vanus
               
               
                  Kõik veised, sõltumata nende soost, vanusest ning tiinusest või tootlikkusest vaktsineeritakse vaktsineerimise esimeses voorus, millele on osutatud punktis 3.
                  Vaktsineeritud veiste järglased vaktsineeritakse vastavalt vaktsiinitootja juhistele vähemalt nelja kuu vanuselt.
               
            
                  3.
               
               
                  Vaktsineerimiskampaania kestus
               
               
                  Vaktsineerimise esimene voor Évrose piirkondlikus üksuses viiakse lõpule 31. oktoobriks 2015.
                  Vaktsineerimise esimene voor Rodopi, Xanthi ja Kavala piirkondlikes üksustes viiakse lõpule 30. novembriks 2015.
                  Vaktsineerimise esimene voor I lisas loetletud mis tahes muus piirkondlikus üksuses viiakse lõpule nii kiiresti kui võimalik, kuid mitte hiljem kui kaks kuud pärast esimese haigusepuhangu kinnitamist selles piirkondlikus üksuses.
               
            
                  4.
               
               
                  Loomade ja nendest saadud toodete liikumise erikeeld
               
               
                  Sõltumata mis tahes muudest meetmetest, mis võivad olla kehtestatud rakendusotsuses (EL) 2015/1500 määratletud piirangutsoonis, ei tohi teise ettevõttesse viia üle 90 päeva vanuseid loomi, välja arvatud juhul, kui nad on vaktsineeritud ja korrapäraselt uuesti vaktsineeritud vähemalt 28 päeva enne liikumist.
                  Kui vaktsineerimisest on möödunud 28 päeva, kohaldatakse vaktsineeritud veiste liikumise ja vaktsineeritud veistest saadud toodete turuleviimise suhtes rakendusotsuses (EL) 2015/1500 sätestatud meetmeid, ilma et see piiraks direktiivi 92/119/EMÜ artikli 10 kohaldamist.
                  Vaktsineerimata loomi võib viia koheseks tapmiseks piirangualal asuvasse tapamajja. Kui tegemist ei ole hädatapmisega, kohaldatakse ettevõttes, kus vaktsineerimine toimus, pärast karja vaktsineerimist seitsmepäevast ooteaega, enne kui vaktsineerimata loomad tapmisele saadetakse.
                  Nooremaid kui kuue kuu vanuseid vaktsineerimata loomi, kes on sündinud vähemalt 28 päeva enne poegimist vaktsineeritud emasloomadest, võib viia teise piirangutsoonis asuvasse ettevõttesse.
               
            
                  5.
               
               
                  Vaktsineeritud loomade eriregistreerimine
               
               
                  Kohalik pädev asutus kannab iga vaktsineeritud veise vaktsineerimise üksikasjad spetsiaalsesse veebipõhisesse andmebaasi, mis on ühendatud vastavalt Euroopa Parlamendi ja nõukogu määrusele (EÜ) nr 1760/2000 (1) loodud keskse andmebaasiga.
                  Registri kannetes tuleb näidata seost vaktsineeritud emaslooma ja tema järglaste vahel.
               
            
                  6.
               
               
                  
                     Muud erakorralise vaktsineerimisega seotud asjaolud
                  
               
            
                  6.1.
               
               
                  Vaktsineerimistsooni ümbritsev järelevalveala Kreekas
               
               
                  Määratakse kindlaks punktis 1 osutatud vaktsineerimistsooni vähemalt 10 km ulatuses ümbritsev järelevalveala, kus teostatakse tugevdatud järelevalvet ja kus pädev asutus kohaldab veiste liikumise suhtes kontrolle.
                  Nodulaarse dermatiidi vastu vaktsineerimata veised, keda peetakse vaktsineerimistsooni ümbritseval järelevalvealal asuvates ettevõtetes, ei tohi ettevõttest lahkuda enne, kui on möödunud vähemalt seitsme päeva pikkune ooteaeg pärast vaktsineerimise lõpuleviimist ettevõtetes, mis asuvad vaktsineerimistsoonis vähem kui 10 km kaugusel.
               
            
                  6.2.
               
               
                  Ajavahemik, mille jooksul kehtivad vastavalt direktiivi 92/119/EMÜ artiklile 10 ja rakendusotsusele (EL) 2015/1500 kindlaks määratud tsoonides kohaldatavad meetmed
               
               
                  Vaktsineerimistsoonis kohaldatavad meetmed jäävad jõusse kuni nende kehtetuks tunnistamiseni vastavalt direktiivi 92/119/EMÜ artikli 19 lõikele 6.
               
            
                  6.3.
               
               
                  Vaktsineerimiskampaania läbiviimine
               
               
                  Vaktsineerimise teostab pädeva asutuse ametnik või pädeva asutuse poolt ametisse määratud ja viimase järelevalve all tegutsev eraveterinaararst.
                  Esmajärjekorras tuleks vaktsineerida loomad, keda peetakse ettevõtetes, mis asuvad ohustatud tsoonis või järelevalvetsoonis ning teiste liikmesriikidega piirnevatel aladel ja Kreeka piirkondlikes üksustes, kus nodulaarset dermatiiti ei esine.
                  Tuleb kehtestada vajalikud meetmed viiruse võimaliku levimise vältimiseks. Järelejäänud vaktsiinikogused saadetakse tagasi vaktsiini levitamise kohta koos kirjaliku aruandega vaktsineeritud loomade ja kasutatud dooside arvu kohta.
               
            
                  6.4.
               
               
                  Kasutatav vaktsiin
               
               
                  Nodulaarse dermatiidi vastane homoloogne nõrgestatud viiruse elusvaktsiin (Neethling-vaktsiinitüvi) „Lumpy Skin Disease Vaccine For Cattle”, Onderstepoort Biological Products, Lõuna-Aafrika.
                  Teise võimalusena: nodulaarse dermatiidi vastane nõrgestatud viiruse elusvaktsiin (SIS-tüüp) „Lumpyvax”, MSD Animal Health, Intervet, Lõuna-Aafrika.
                  Vaktsiini kasutatakse vastavalt tootja juhistele ja direktiivi 2001/82/EÜ artiklile 8 pädevate keskasutuste vastutusel.
               
            
                  6.5.
               
               
                  Eduaruanne ja lõpparuanne
               
               
                  Komisjonile ja liikmesriikidele tuleb kava rakendamise kohta esitada direktiivi 92/119/EMÜ artikli 19 lõike 5 kohane eduaruanne.
                  Komisjonile ja liikmesriikidele tuleb enne punktides 6.1 ja 6.2 osutatud piirangute kõrvaldamist esitada kava lõpuleviimise kohta direktiivi 92/119/EMÜ artikli 19 lõike 5 kohane üksikasjalik aruanne.
               
            
         (1)  Euroopa Parlamendi ja nõukogu määrus (EÜ) nr 1760/2000, 17. juuli 2000, veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta (EÜT L 204, 11.8.2000, lk 1).
   
   
      III LISA
      Rakendusotsuse (EL) 2015/1500 lisa asendatakse järgmisega:
      
         
            „LISA
            
               Kreeka
            
            Järgmised piirkondlikud üksused Kreekas:
            
                        —
                     
                     
                        Évrose piirkondlik üksus;
                     
                  
                        —
                     
                     
                        Kavala piirkondlik üksus;
                     
                  
                        —
                     
                     
                        Limnose piirkondlik üksus;
                     
                  
                        —
                     
                     
                        Rodopi piirkondlik üksus;
                     
                  
                        —
                     
                     
                        Xanthi piirkondlik üksus.”